Diari Oficial de la Generalitat Valenciana


Sumari del DOGV 6234, del 26-03-2010 (2010/3270)

ORDE 17/2010, de 8 de març, de la Conselleria d'Educació, per la qual es convoquen ajudes destinades al manteniment de guarderies infantils de titularitat de corporacions locals o entitats privades sense ànim de lucre, per a l'exercici 2010.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6234

Data del DOGV
:   26-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/3270


Data del document
:   08-03-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública
    * política educativa

ORDE 17/2010, de 8 de març, de la Conselleria d'Educació, per la qual es convoquen ajudes destinades al manteniment de guarderies infantils de titularitat de corporacions locals o entitats privades sense ànim de lucre, per a l'exercici 2010. [2010/3270]
La Llei Orgànica 2/2006, de 3 de maig, d'Educació (BOE núm. 106, de 4 de maig), definix l'Educació Infantil com una etapa educativa, de caràcter voluntari, que atén xiquets i xiquetes des del naixement fins als sis anys d'edat.
Així mateix, establix que les administracions públiques promouran un increment progressiu de l'oferta de places públiques en el primer cicle de l'Educació Infantil i coordinaran les polítiques de cooperació entre si i amb altres entitats per a assegurar una oferta educativa en este cicle.
En la mateixa línia marcada per la Llei Orgànica d'Educació, la Conselleria d'Educació, des de fa anys, ha publicat diverses ordes de convocatòria d'ajudes per a aquelles institucions que atenen xiquets i xiquetes des que naixen fins als tres anys d'edat, en uns casos per a impulsar la transformació de les guarderies en escoles infantils i, en altres casos, per a ajudar a l'escolarització d'estos alumnes per mitjà del finançament de les places escolars en els centres i escoles d'educació infantil, de conformitat amb el que establix el Decret Legislatiu de 26 de juny de 1991, del Govern Valencià, pel qual s'aprova el Text refós de la Llei d'Hisenda Pública de la Generalitat Valenciana, i amb la Llei 38/2003, de 17 de novembre, General de Subvencions i el seu Reglament, aprovat pel Reial Decret 887/2006, de 21 de juliol (BOE núm. 176, de 25 de juliol).
La present convocatòria d'ajudes va dirigida a les guarderies infantils que siguen de titularitat d'una corporació local o d'una institució privada sense ànim de lucre, sempre que hagen sol·licitat la conversió en un centre educatiu. És per això que la seua finalitat és contribuir a sufragar els gastos derivats de la prestació d'este servici i incentivar la transformació de l'actual guarderia en una escola infantil.
Per tot això, i en virtut de les facultats que em conferix l'article 47.3 del Text refós de la Llei d'Hisenda Pública de la Generalitat Valenciana i vista la proposta del director general d'Ordenació i Centres Docents amb data 5 de març de 2010 i de conformitat amb esta,
ORDENE
Primer
La Conselleria d'Educació, dins dels límits pressupostaris aprovats per al citat fi, concedirà ajudes per al sosteniment de les guarderies infantils de titularitat de corporacions locals o d'entitats privades sense ànim de lucre en l'exercici 2010, sempre que hagen sol·licitat autorització per a convertir-se en escoles o centres de primer cicle d'Educació Infantil.
Segon
1. Les ajudes a què fa referència l'article anterior contribuiran al finançament parcial dels gastos corrents de les corporacions locals o entitats privades sense ànim de lucre ocasionats pel manteniment de les citades institucions.
2. L'import global màxim que podrà assignar-se en concepte d'estes ajudes serà de 490.100 euros, quantitat que s'ha de pagar a càrrec de la línia de subvenció T0064000 del capítol IV de la secció, servici, centre gestor i programa 00.05.97.995.86 d'Ensenyança Primària, prevista en la Llei de Pressupostos de la Generalitat per a l'exercici 2010.
3. L'esmentat import podrà ser incrementat com a conseqüència d'una generació, una ampliació o una incorporació de crèdit, de conformitat amb el que preveu l'article 58, apartat 2, lletra a), punt quart del Reglament de la Llei General de Subvencions.
4. La quantitat que s'adjudique a cada corporació local o entitat privada sense ànim de lucre, sumada a tots els altres ingressos que reba pel mateix concepte i exercici econòmic assenyalat, no podrà ser superior al 75% de la diferència respecte dels gastos que haja previst efectuar l'entitat beneficiària per al mencionat servici durant l'exercici 2010.
Tercer
La present convocatòria, de conformitat amb l'article 3.4 del Decret 147/2007, de 7 de setembre, del Consell pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea per no ser-hi aplicable l'article 107, apartat 1 del Tractat de Funcionament de la Unió Europea, en la mesura que no afecta els intercanvis comercials entre els estats membres.
Quart
De conformitat amb el Decret 198/2004, d'1 d'octubre, del Consell de la Generalitat, pel qual s'adequa la composició de la Comissió Delegada del Consell per a Assumptes Econòmics i se'n regula el funcionament, esta convocatòria no necessita el pronunciament de l'esmentada Comissió Delegada del Consell per a Assumptes Econòmics, ja que no té una especial incidència pressupostària i econòmica.
Quint
S'aproven les bases per les quals es regix la present convocatòria, incloses com a annex I d'esta orde, així com el model d'instància inclòs com a annex II i la resta d'annexos.
DISPOSICIONS FINALS
Primera
Es delega en la Direcció General d'Ordenació i Centres Docents la facultat de concedir o denegar les ajudes, alhora que se l'autoritza perquè dicte les resolucions necessàries per a l'execució d'esta orde. A més a més, se l'autoritza perquè dicte resolucions que complementen o modifiquen les resolucions anteriors, en cas de necessitat, de conformitat amb l'article 19, punt 4, de la Llei General de Subvencions, segons el qual «tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes establits en la normativa reguladora de la subvenció».
Així mateix, es delega en la Direcció General d'Ordenació i Centres Docents la facultat de resoldre els expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies i justificacions, quan es considere aconsellable per al desplegament i execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 26 de novembre).
Segona
La present orde produirà efectes l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998 de 13 de juliol, reguladora de la Jurisdicció Contenciosa Administrativa, contra la present orde, que posa fi a la via administrativa, podran recórrer els interessats potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació, en el termini d'un mes a comptar de l'endemà de ser publicada.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada o a partir del dia següent a aquell en què es notifique la resolució expressa del recurs de reposició o en què este haja de considerar-se presumptament desestimat.
València, 8 de març de 2010
El conseller d'Educació,
ALEJANDRO FONT DE MORA TURÓN
Annex I
Bases de la convocatòria
Primera. Objecte de la subvenció
Les ajudes s'atorguen en concepte de subvenció per tal de finançar parcialment els gastos corrents de les guarderies infantils de titularitat de corporacions locals o entitats privades sense ànim de lucre, sempre que s'haja sol·licitat de la Conselleria d'Educació l'autorització per a convertir-se en centres de primer cicle d'Educació Infantil.
Estes ajudes es concediran pel procediment de concurrència, d'acord amb l'article 22 de la Llei 38/2003, de 17 de novembre, General de Subvencions (BOE núm. 276, de 18 de novembre) i l'article 55 del Reglament General de Subvencions aprovat pel Reial Decret 887/2006, de 21 de juliol.
Segona. Sol·licitants i requisits
1. Poden sol·licitar les ajudes les corporacions locals i les entitats privades sense ànim de lucre que siguen titulars de guarderies infantils ubicades dins de l'àmbit territorial de la Comunitat Valenciana, sempre que hagen sol·licitat autorització per a convertir-se en escoles o centres de primer cicle d'Educació Infantil.
2. No poden rebre subvenció i, per tant, quedaran excloses de la convocatòria, aquelles entitats que es troben en algun dels casos següents:
a) Les fundacions laborals constituïdes per empreses privades, quan es dediquen a l'atenció exclusiva de fills d'empleats o ocupen per al citat fi el 75% de la seua capacitat, així com les institucions promogudes i finançades per entitats d'estalvi.
b) Les institucions la titularitat de les quals corresponga a:
- Persones físiques.
- Comunitats de béns.
- Societats mercantils.
- Societats cooperatives o qualsevol altre tipus d'entitat, els estatuts de les quals no reconeguen expressament la inexistència d'ànim de lucre en les finalitats de l'entitat.
c) Les institucions titulars de guarderies infantils que no hagen sol·licitat de la Conselleria d'Educació de la Generalitat, abans de la data de finalització del termini de presentació de sol·licituds de la present convocatòria, l'autorització per a convertir-se en centres de primer cicle d'Educació Infantil.
d) No haver iniciat l'activitat abans de l'1 de gener de 2010.
e) No haver presentat la justificació d'este mateix tipus d'ajudes, en cas d'haver-ne resultat beneficiàries en la convocatòria de l'any anterior.
f) Quan la totalitat del personal de la institució dedicada a l'atenció de la guarderia infantil no es trobe contractada i d'alta en el règim de Seguretat Social que els corresponga, segons la normativa aplicable.
g) Les entitats privades sense ànim de lucre que no es troben, en el moment de la resolució i pagament de la present convocatòria, al corrent de les seues obligacions tributàries i de Seguretat Social.
h) Ser un centre autoritzat de primer cicle d'Educació Infantil.
3. A més, d'acord amb l'article 13 de la Llei General de Subvencions, no poden obtindre la condició de beneficiàries d'estes subvencions les persones o entitats en les quals concórreguen alguna de les circumstàncies següents:
a) Haver sigut condemnades per mitjà de sentència ferma, a la pena de pèrdua de la possibilitat d'obtindre subvencions o ajudes públiques.
b) Haver sol·licitat la declaració de concurs, haver sigut declarades insolvents en qualsevol procediment; trobar-se declarades en concurs; estar subjectes a intervenció judicial; o haver sigut inhabilitades conforme a la Llei Concursal, sense que haja conclòs el període d'inhabilitació fixat en la sentència de qualificació del concurs.
c) Haver donat lloc, per causa per la qual hagueren sigut declarades culpables, a la resolució ferma de qualsevol contracte celebrat amb l'administració.
d) Estar incursos, la persona física, els administradors de les societats mercantils o aquells que detenen la representació legal d'altres persones jurídiques, en algun dels supòsits de la Llei 5/2006, d'10 d'abril, d'Incompatibilitats dels Membres del Govern de la Nació i dels Alts Càrrecs de l'administració General de l'Estat, de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o que es tracte de qualsevol dels càrrecs electius regulats en la Llei Orgànica 5/1985, de 19 de juny, de Règim Electoral General, en els termes establits en esta o en la Llei 1/1987, de 31 de març, de la Generalitat, Electoral Valenciana.
e) Tindre residència fiscal en un país o territori qualificat reglamentàriament com a paradís fiscal.
f) Haver sigut sancionat per mitjà de resolució ferma amb la pèrdua de la possibilitat d'obtindre subvencions segons la Llei General Subvencions o la Llei General Tributària.
No poden accedir a la condició de beneficiàries, les agrupacions previstes en el segon paràgraf de l'apartat 3 de l'article 11 de la Llei General de Subvencions, quan concórrega alguna de les prohibicions anteriors en qualsevol dels seus membres.
4. En cap cas poden obtindre la condició de beneficiàries d'estes subvencions les associacions incurses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, reguladora del Dret d'Associació.
Tampoc no poden obtindre la condició de beneficiàries d'estes subvencions, les associacions respecte de les quals s'haja suspés el procediment administratiu d'inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, mentre no recaiga resolució judicial ferma en virtut de la qual puga practicar-se la inscripció en el corresponent registre.
Tercera. Formalització, presentació de sol·licituds i termini
1. Les sol·licituds s'han de formalitzar atenent el model que acompanya, com a annex II, la convocatòria i han d'anar dirigides a la direcció territorial d'Educació corresponent. Estos models de sol·licitud estan a disposició de les persones interessades en la pàgina web http://www.edu.gva.es/subvencions.
2. Les instàncies, juntament amb els annexos i la documentació, es poden presentar en les direccions territorials d'Educació corresponents o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas d'enviament per correu certificat, la sol·licitud i documentació annexa s'han de presentar en sobre obert per tal que en la capçalera de la sol·licitud es faça constar el nom de l'oficina i la data, el lloc, l'hora i el minut de la seua admissió, segons el que es disposa en l'article 31 del Reglament pel qual es regula la prestació dels servicis postals, aprovat pel Reial Decret 1829/1999, de 3 de desembre.
3. El termini per a la presentació de les sol·licituds és fins al 30 d'abril de 2010. L'incompliment del citat termini determinarà que resulte exclòs en la resolució que es dicte d'acord amb la base octava del present annex.
Quarta. Documentació
La sol·licitud ha d'anar acompanyada de la documentació següent:
a) Documentació que han de presentar tots els sol·licitants:
1. Certificació de l'acord del ple de la corporació o de l'acord de la comissió de govern, o declaració responsable del representant de la titularitat de l'entitat privada corresponent, en la qual s'incloga la sol·licitud d'ajuda que es pretén obtindre, a més del compromís de la corporació local o entitat sense ànim de lucre de complir les obligacions que es deriven de la recepció de la subvenció, en cas de resultar-ne beneficiaris. A més, per a les corporacions locals, s'ha de fer constar en esta certificació la partida pressupostària, per al manteniment de la guarderia infantil, que figura en els pressupostos de l'entitat local per a l'exercici 2010.
2. Pressupost previst d'ingressos i gastos per al funcionament de la guarderia infantil durant l'any 2010, segons el model inclòs com a annex II.a) en la present orde. En cas de corporacions locals que gestionen la guarderia infantil a través d'alguna modalitat de gestió indirecta, els ingressos i gastos que s'hi han de reflectir han de ser els que es deriven de l'execució del pressupost de la corporació local titular del servici.
3. Certificació de la secretaria de l'entitat local o declaració responsable del representant de la titularitat de l'entitat privada en què conste la relació nominal de la totalitat de la plantilla del personal educador de la guarderia infantil del curs 2009-2010, així com el fet que la totalitat del dit personal es troba d'alta en el règim de Seguretat Social que els correspon, segons el model inclòs com a annex II.b) en la present orde.
4. Certificació de la secretaria de l'entitat local o declaració responsable del representant de la titularitat de l'entitat privada en què conste la relació nominal de la totalitat de la plantilla de la resta del personal de la guarderia infantil del curs 2009-2010, així com el fet que la totalitat del dit personal es troba d'alta en el règim de Seguretat Social que els correspon, segons el model inclòs com a annex II.c) en la present orde.
5. Fotocòpies compulsades de la titulació de la totalitat del personal educador de la guarderia infantil.
En el cas de personal educador que haja superat cursos d'especialització o habilitació regulats per l'Orde d'11 de gener de 1996, del Ministeri d'Educació i Ciència (BOE núm. 20, de 23 de gener), caldrà aportar la certificació d'haver superat el corresponent curs, expedida per l'administració educativa que el convoque o l'autoritze, o bé la disposició que reconega a la persona interessada la superació del curs amb l'avaluació positiva que ha d'haver sigut publicada en el diari oficial corresponent, d'acord amb el que s'establix en l'article 7 de l'Orde d'11 de gener de 1996 abans citada.
6. Fotocòpia de la sol·licitud formulada davant la Conselleria d'Educació de la Generalitat per a l'obtenció de l'autorització com a centre de primer cicle d'Educació Infantil.
7. Fitxa de manteniment de tercers, segons el model inclòs com a annex III en esta orde. Este annex haurà d'anar acompanyat de l'escrit, segellat i firmat per l'entitat bancària, on figure el compte i el titular.
b) Documentació addicional que han de presentar només les corporacions locals:
8. En cas que la gestió de la guarderia infantil es realitze a través d'organismes autònoms, empreses públiques o altres ens de dret públic dependents de l'entitat local, caldrà aportar certificació de la secretaria de la corporació local on s'acredite la titularitat de la citada corporació respecte d'aquells.
Així mateix, si la corporació local gestiona la guarderia a través d'alguna modalitat de gestió indirecta, esta ha de ser del 100% i caldrà aportar la documentació actualitzada que acredite la relació jurídica de la corporació local amb l'entitat que explota la guarderia (contracte i plecs preparatoris d'este, conveni...). En este cas, l'ajuntament ha d'emplenar l'annex II.a) d'acord amb els ingressos i gastos que figuren en el pressupost de l'entitat local per al funcionament de la guarderia.
No obstant això, qualsevol fórmula de gestió indirecta ha d'estar autoritzada de conformitat amb l'administració local i complir els requisits establits en l'article 29 de la Llei 38/2003, de 17 de novembre, General de Subvencions, publicada en el BOE núm. 276, de 18 de novembre de 2003.
c) Documentació addicional que han de presentar només les entitats privades sense ànim de lucre:
9. Documentació acreditativa de la capacitat del firmant de la sol·licitud per a representar l'entitat (document públic o, si més no, certificació de l'acord adoptat per l'òrgan de govern que corresponga en què es faculte el representant per a subscriure'n la petició) i a la qual s'ha d'adjuntar fotocòpia compulsada del DNI.
10. Certificat actualitzat expedit pel Registre d'Associacions, de Fundacions o d'Entitats Religioses, acreditatiu de la inscripció de l'entitat en el corresponent registre, en cas que es tracte d'una entitat del citat tipus, o fotocòpia compulsada de la totalitat dels estatuts de l'entitat, visats pel registre corresponent, on ha de constar explícitament la inexistència d'ànim de lucre.
11. Fotocòpia compulsada de la targeta de persones jurídiques i entitats en general, en què conste el CIF de l'entitat.
12. Fotocòpia compulsada dels TC1 i TC2, o document equivalent de l'últim mes que corresponga cotitzar a la Seguretat Social en el moment de presentar esta sol·licitud d'ajuda i, si és procedent, dels rebuts de pagament del Règim Especial de Treballadors Autònoms del mateix mes, on consten tots els membres de la plantilla de la guarderia infantil.
13. Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social, en aplicació del que establix l'article 22 del Reial Decret 887/2006, de 21 de juliol, que aprova el Reglament de la Llei General de Subvencions.
14. Certificació actualitzada de la delegació corresponent de l'Agència Estatal d'Administració Tributària, acreditativa del fet que l'entitat es troba al corrent de les seues obligacions tributàries amb la hisenda estatal, de conformitat amb el que establix l'article 22 del Reial Decret 887/2006, de 21 de juliol.
15. Certificació actualitzada de la Conselleria d'Economia, Hisenda i Ocupació de la Generalitat, acreditativa del fet que l'entitat es troba al corrent de les seues obligacions tributàries amb la hisenda autonòmica valenciana, d'acord amb el que establix l'article 22 del Reial Decret 887/2006, de 21 de juliol.
Els documents a què es referixen els apartats 13, 14, i 15 d'esta base quarta no caldrà aportar-los si s'autoritza la Conselleria d'Educació a obtindre'ls per via telemàtica. En el cas que els titulars de les guarderies no hagen donat la citada autorització, hauran d'aportar-se de nou en el moment de presentar la justificació, una vegada transcorreguts els sis mesos de validesa.
Tots els documents que s'aporten han de ser originals o fotocòpies compulsades. Les compulses de les fotocòpies han de ser efectuades pel registre que haja de remetre la documentació, sempre que este registre pertanga a l'administració general de l'Estat o a qualsevol administració de les comunitats autònomes, o a la d'alguna de les entitats que integren l'administració local, si en este últim cas s'haguera subscrit el corresponent conveni, d'acord amb els articles 38. 4 apartats a) i b) i 38.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i amb l'article 6.3 del Decret 130/1998, de 8 de setembre, del Govern Valencià de registre d'entrada i eixida de sol·licituds, escrits, comunicacions i documents de l'administració de la Generalitat (DOGV núm. 3.339, de 28 de setembre de 1998).
Quinta. Tramitació per les direccions territorials d'Educació
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observa que hi falten documents o dades essencials per a la resolució de l'expedient, la direcció territorial d'Educació corresponent els ha de reclamar, per correu certificat i justificant de recepció, a la corporació local o entitat privada sol·licitant, i li concedirà un termini de 10 dies perquè puga esmenar-ne la falta o aportar els documents preceptius, amb indicació que si no ho fa així es considerarà que desistix de la seua petició. En este cas, la direcció territorial d'Educació ha de trametre l'expedient, fent-hi constar l'esmentada incidència, a la Direcció General d'Ordenació i Centres Docents, la qual declararà el citat desistiment en la resolució de la convocatòria a què fa referència la base octava de la present orde.
2. Una volta complets els expedients, la Inspecció Educativa ha d'emetre un informe, ajustat al model que serà remés per la Direcció General d'Ordenació i Centres Docents, sobre els punts següents:
a) Comprovació de les dades aportades per la institució sol·licitant en la instància respecte de la realitat de la guarderia infantil, fonamentalment en les matèries següents:
- Composició i estructura de la guarderia infantil.
- Instal·lacions i condicions materials de l'immoble.
- Mobiliari i material didàctic de què disposa la guarderia infantil.
- Agrupació de l'alumnat i ràtio educador/alumne.
- Personal educador: titulació i horari.
- Nombre d'alumnat matriculat i existència d'alumnat amb discapacitats.
- Servicis complementaris de la guarderia infantil.
- Compliment dels requisits de la convocatòria per part de l'entitat sol·licitant.
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials d'Educació han de trametre a la Direcció General d'Ordenació i Centres Docents, els expedients complets i degudament emplenats, a més de l'informe de la Inspecció educativa, a fi que se'n faça la tramitació corresponent.
Sexta. Comissió avaluadora
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondran a una comissió composta per:
President:
- El cap de l'Àrea de Centres Docents de la Direcció General d'Ordenació i Centres Docents
Vocals:
- La cap del Servici de Títols, Beques i Ajudes a l'Estudi de la Direcció General d'Ordenació i Centres Docents.
- Un inspector o inspectora d'Educació, designat per la Secretaria Autonòmica d'Educació.
- Un o una representant de la Federació Valenciana de Municipis i Províncies.
- Un o una representant de cadascuna de les organitzacions empresarials i de titulars de l'ensenyança privada d'este nivell educatiu més representatives de la Comunitat Valenciana.
- La cap de la Secció d'Educació Infantil del Servici d'Ordenació Acadèmica de la Direcció General d'Ordenació i Centres Docents.
- La cap de la Secció d'Autoritzacions i Concerts del Servici de Centres de la Direcció General d'Ordenació i Centres Docents, o funcionari designat per la Direcció General d'Ordenació i Centres Docents.
- Els o les caps de la Secció de Centres de les direccions territorials d'Educació de les respectives províncies, o funcionari designat per la direcció territorial corresponent
- El cap de la Secció de Planificació i Educació Compensatòria Infantil del Servici de Planificació de la Direcció General d'Ordenació i Centres Docents.
- Un funcionari de la Direcció General d'Ordenació i Centres Docents, que exercirà la secretaria de la comissió, amb veu però sense vot.
En cas de vacant, absència, malaltia o qualsevol altra causa legal, el règim de suplències serà el següent:
- El president de la comissió serà substituït per un funcionari o funcionària de la Direcció General d'Ordenació i Centres Docents o la persona designada pel director general d'Ordenació i Centres Docents.
- El secretari de la comissió serà substituït per un altre funcionari o funcionària de la Direcció General d'Ordenació i Centres Docents.
2. En allò no previst en l'anterior punt, la comissió ha d'ajustar el seu funcionament al que establix el capítol II, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
3. L'òrgan instructor del procediment serà el Servici de Títols, Beques i Ajudes l'Estudi de la Direcció General d'Ordenació i Centres Docents.
Sèptima. Criteris de valoració
1. La comissió ha d'efectuar la valoració dels expedients presentats i dels informes emesos per la Inspecció Educativa i l'assignació de l'import de les ajudes previstes en esta orde, tenint en compte les bases de la convocatòria i els criteris següents:
a) Nombre d'habitants de la localitat en què estiga ubicada la guarderia infantil, amb priorització d'aquells situats en nuclis de menor població (fins a 1 punt).
b) Instal·lacions i condicions materials de l'immoble destinat a la guarderia infantil (fins a 2,5 punts).
c) Mobiliari i material didàctic de la guarderia infantil (fins a 0,4 punts).
d) Estructura de la guarderia infantil (fins a 0,5 punts), amb priorització d'aquells que atenguen únicament xiquets de 0-3 anys.
e) Nombre d'unitats/grups de la guarderia infantil (fins a 0,8 punts).
f) Nombre i dedicació del personal educador de la guarderia infantil (fins a 1,2 punts).
g) Titulació del personal educador (fins a 3 punts).
h) Nombre d'alumnat matriculat i existència d'alumnat amb minusvalideses (fins a 1,2 punts).
i) Ràtio personal educador/alumne en la guarderia infantil (fins a 0,4 punts).
j) Servicis complementaris de la guarderia infantil: transport, menjador, ampliació d'horari o d'altres (fins a 1,4 punts).
Els diferents barems específics referits als criteris de valoració exposats en este apartat apareixen inclosos en l'annex IV de la present orde.
2. A més dels elements de baremació anteriors, la comissió ha d'augmentar la puntuació obtinguda a partir de l'aplicació de l'anterior barem en els punts o percentatges assenyalats a continuació, si les institucions sol·licitants es troben en alguna de les situacions següents:
a) En cas que l'entitat titular haja obtingut de la Conselleria d'Educació, abans de la data de presentació d'instàncies de la present convocatòria, la resolució que aprove la proposta d'instal·lacions i ús educatiu dels espais docents, s'han d'afegir fins a 2 punts als obtinguts pel barem. La suma no podrà superar els 12,4 punts.
b) En un 100%, en cas que la guarderia infantil es trobe ubicada en un barri d'acció preferent (BAP) dels reconeguts així pel Consell de la Generalitat.
3. La dotació pressupostària de la convocatòria serà distribuïda de la manera següent:
Valor del punt = dotació pressupostària / total de punts.
Subvenció = punts de l'expedient x valor del punt.
4. Només per a determinar la subvenció màxima que s'haja de concedir, la Conselleria d'Educació no atorgarà a través d'esta convocatòria, en concepte d'ajuda econòmica per a la guarderia infantil per a l'exercici 2010, una quantitat superior a la menor de les següents:
a) L'ajuda sol·licitada per l'entitat.
b) El 75% de la diferència entre el total d'ingressos que haja previst liquidar l'entitat i el total de gastos que haja previst efectuar per al manteniment de la guarderia infantil durant l'exercici de 2010.
Quan la subvenció resulte superior a la menor de les quantitats mencionades en l'apartat anterior, s'assignarà directament esta última al sol·licitant en qui concórrega la circumstància descrita. La quantitat sobrant s'ha de distribuir, aplicant els mateixos criteris de valoració, entre els sol·licitants que encara no hagen arribat a aquells límits, i així successivament, fins que no reste cap quantitat per repartir.
Octava. Resolució
1. Una vegada realitzada la proposta de la comissió sobre l'adjudicació de quantitats i la denegació de subvenció a les institucions que no complisquen els requisits previstos en l'orde de convocatòria o hagen presentat la sol·licitud fora de termini, el Servici de Títols, Beques i Ajudes a l'Estudi, com a òrgan instructor del procediment, elevarà al director general la proposta de resolució, que resoldrà per delegació del conseller d'Educació la present convocatòria.
En tot cas, la denegació de la subvenció ha de ser motivada i les raons caldrà fer-les constar en la resolució d'adjudicació.
2. La resolució a què fa referència esta base caldrà que siga dictada i publicada en el termini màxim de sis mesos, a comptar des de la finalització del termini de presentació de sol·licituds. En el cas que, havent transcorregut este termini, no es dicte cap resolució, les sol·licituds presentades es consideraran desestimades per silenci administratiu, d'acord amb l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat Valenciana, sense perjuí de l'obligació de l'administració de resoldre de conformitat amb el que disposa l'article 42 de la Llei 30/92, de Règim Jurídic de les Administracions Públiques i del Procediment Administratiu Comú.
La citada resolució serà publicada en el Diari Oficial de la Comunitat Valenciana de conformitat amb allò que establix l'article 18 de la Llei 38/2003, de 17 de novembre, General de Subvencions.
Novena. Obligacions dels beneficiaris
Els beneficiaris de la subvenció, d'acord amb l'article 14, de la Llei 38/2003 General de Subvencions, han de complir les obligacions següents:
a) Mantindre la guarderia infantil en funcionament, durant els períodes lectius de l'exercici 2010.
b) Justificar davant la Direcció General d'Ordenació i Centres Docents, l'ajuda en els termes i terminis previstos en la base onze de la present orde.
c) El sotmetiment a les actuacions de comprovació que efectue la Conselleria d'Educació de la Generalitat així com qualssevol altres de comprovació i control financer que puguen realitzar els òrgans de control competents, tant nacionals com comunitaris, als quals ha d'aportar tota la informació que li siga requerida en l'exercici de les actuacions anteriors.
d) Comunicar a la Direcció General d'Ordenació i Centres Docents de la Conselleria d'Educació l'obtenció d'altres subvencions, ajudes, ingressos o recursos que financen les activitats subvencionades. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Acreditar, abans de dictar-se la proposta de resolució de concessió, estar al corrent de les seues obligacions tributàries i davant de la Seguretat Social, segons el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
f) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
g) Incloure, en la publicitat de la guarderia infantil, el fet d'estar subvencionat parcialment en este nivell educatiu per la Conselleria d'Educació de la Generalitat.
h) Reintegrar els fons percebuts en els supòsits contemplats en la base 12 d'esta orde de convocatòria.
i) Col·laborar, en coordinació amb la Conselleria d'Educació, en la planificació que la citada Conselleria puga elaborar en el camp de l'Educació Infantil.
j) Facilitar, en qualsevol moment del procediment, la supervisió del funcionament de la guarderia infantil per la Inspecció d'Educació i/o les unitats administratives de la Direcció General d'Ordenació i Centres Docents.
2. L'incompliment de les anteriors obligacions constituïx motiu d'infraccions administratives que seran sancionades, d'acord amb el títol IV de la Llei 38/2003, General de Subvencions.
Deu. Règim de pagament de les subvencions
Les subvencions a què fa referència la present orde se satisfaran de la manera següent, atenent la titularitat de la guarderia infantil:
a) Corporacions locals
En virtut del que es preveu en l'article 47 bis del Text refós de la Llei d'Hisenda Pública de la Generalitat abans mencionat, les ajudes econòmiques de la citada convocatòria se satisfaran a les corporacions locals beneficiàries segons el règim següent:
- Un 40% de la subvenció concedida, una volta resolta la convocatòria.
- El 60% restant, quan el beneficiari justifique la totalitat de la subvenció en els termes establits en la base següent.
b) Entitats privades sense ànim de lucre
Les ajudes econòmiques de la convocatòria se satisfaran a les entitats privades sense ànim de lucre beneficiàries quan les citades entitats justifiquen la totalitat de la subvenció en els termes establits en la base següent.
Onze. Justificació de la subvenció
1. Per a la percepció de la subvenció, els beneficiaris han de justificar, davant la Direcció General d'Ordenació i Centres Docents, els gastos i la seua destinació en la forma establida a continuació:
a) Corporacions locals
La justificació de la subvenció concedida s'ha de fer per mitjà de la presentació d'un certificat de la secretaria o la intervenció de l'entitat local, en què conste:
- Una relació detallada que incloga la totalitat dels ingressos, gastos i obligacions generats pel funcionament de la guarderia infantil imputables a l'exercici 2010.
- L'existència de consignació pressupostària per a poder sufragar estos gastos.
- El depòsit i la custòdia dels justificants originals en la intervenció o tresoreria de la corporació local, a disposició de les comprovacions i requeriments que siguen necessaris per part dels òrgans gestors de la Conselleria d'Educació.
En tot cas, no es podrà reconéixer una subvenció superior a la diferència entre el total d'ingressos que tinga previst liquidar l'entitat i el total de gastos que tinga previst efectuar per al sosteniment de la guarderia infantil imputables a l'exercici de l'any 2010.
En la certificació es considerarà, com a quantitat justificada, l'import dels gastos efectivament realitzats fins al moment de l'expedició de la certificació.
b) Entitats sense ànim de lucre
La justificació de la subvenció concedida s'ha de fer per mitjà de l'aportació de la documentació següent:
- Declaració responsable del representant del titular de l'entitat en què conste una relació detallada i que continga de la totalitat dels ingressos, gastos i obligacions generats per al sosteniment de la guarderia infantil imputables a l'exercici 2010. Serà també aplicable, en este cas, el que preveu l'últim paràgraf de l'apartat anterior.
- Documentació de caràcter econòmic que justifique, per un import igual o superior a la subvenció concedida, els gastos corrents efectuats per la guarderia infantil en l'exercici 2010.
Tots els documents que s'aporten han de ser originals o fotocòpies compulsades.
2. La justificació de la subvenció en els termes descrits en l'apartat 1 d'esta base podrà presentar-se fins al 30 de setembre de 2010.
3. La justificació de la subvenció ha de fer-se d'acord amb les instruccions i utilitzant els annexos que estaran a disposició dels interessats en la pàgina web http://www.edu.gva.es/subvencions.
4. La falta de justificació és una infracció greu segons l'article 57 de la Llei 38/2003, General de Subvencions, de conformitat amb l'article 62 de l'esmentada llei, que serà sancionada amb multa pecuniària i la pèrdua del dret a participar en la convocatòria d'estes ajudes durant un termini fins a 3 anys, la possibilitat d'obtindre subvencions, ajudes públiques i avals de l'administració o altres ens públics, i una multa pecuniària, que serà independent de l'obligació de reintegrament de la subvenció si s'haguera anticipat tota o part d'esta de conformitat amb el que disposa l'article 59 de la citada Llei General de Subvencions.
Dotze. Causes de reintegrament
1. De conformitat amb l'article 37 de la Llei General de Subvencions, serà procedent el reintegrament, per part del centre receptor, de les quantitats percebudes i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:
a) Obtenció de les subvencions falsejant les condicions requerides per a això o ocultant aquelles que n'haurien impedit l'obtenció.
b) Incompliment total o parcial de l'objectiu, de l'activitat, del projecte o la no-adopció del comportament que fonamente la concessió de la subvenció.
c) Incompliment de l'obligació de justificació o la justificació insuficient, en el termes establits en l'article 30 de la Llei General de Subvencions i en el termini establit en la base 11.2 d'esta orde.
d) Incompliment de l'obligació d'adoptar les mesures de difusió contingudes en l'apartat g) de la base 9 d'esta orde de convocatòria.
e) Resistència, excusa, obstrucció o negativa a les actuacions de comprovació i control financer previstes en l'article 14 de la Llei General de Subvencions, així com l'incompliment de les obligacions comptables, registrals o de conservació de documents, quan d'això es derive la impossibilitat de verificar l'ús donat als fons percebuts; el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la citada finalitat procedents de qualsevol administracions o ens públics o privats, nacionals, o de la Unió Europea o d'organismes internacionals.
f) Incompliment de qualsevol de les condicions i obligacions imposades als beneficiaris per raó de la concessió de la subvenció, assenyalades en la base 9 d'esta orde de convocatòria.
g) En els altres supòsits previstos en la normativa reguladora d'esta subvenció.
2. Tota alteració de les condicions tingudes en compte per a la concessió de la subvenció i, en qualsevol cas, l'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de l'activitat subvencionable, donarà lloc a la modificació de la resolució de concessió.
3. El reintegrament l'ha d'efectuar el beneficiari per transferència bancària o xec nominatiu a favor de la Conselleria d'Economia, Hisenda i Ocupació de la Generalitat, per l'import resultant de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu han de ser tramesos a la Direcció General d'Ordenació i Centres Docents per al seu coneixement o tramitació, respectivament.
4. El procediment de reintegrament de les quantitats indegudament percebudes l'ha d'iniciar la Direcció General d'Ordenació i Centres Docents, la qual ha de notificar a la persona interessada l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que en justifica el reintegrament. Este procediment ha de garantir la preceptiva audiència a la persona interessada, abans de l'elaboració de la resolució definitiva. Esta ha de ser notificada igualment a la persona interessada i tindrà naturalesa de liquidació definitiva, a l'efecte del còmput del cobrament del deute en període voluntari de recaptació.ANNEX IV/ ANEXO IV
A. POBLACIÓ ON S'UBICA LA GUARDERIA INFANTIL (1)
A. POBLACIÓN DONDE SE UBICA LA GUARDERÍA INFANTIL (1)

B. INSTAL·LACIONS I CONDICIONS MATERIALS DE L'IMMOBLE DESTINAT A LA GUARDERIA INFANTIL (2,5)
B. INSTALACIONES Y CONDICIONES MATERIALES DEL INMUEBLE DESTINADO A LA GUARDERÍA INFANTIL (2,5)


C MOBILIARI I MATERIAL EDUCATIU I JOCS (0,4)
C. MOBILIARIO Y MATERIAL EDUCATIVO Y JUEGOS (0,4)

D. ESTRUCTURA DE LA GUARDERIA INFANTIL (0,5)
D. ESTRUCTURA DE LA GUARDERÍA INFANTIL (0,5)

E. NOMBRE D'UNITATS/GRUPS DE LA GUARDERIA INFANTIL (0,8)
E. NÚMERO DE UNIDADES/GRUPOS DE LA GUARDERÍA INFANTIL (0,8)

F. NOMBRE I DEDICACIÓ DEL PERSONAL EDUCADOR A LA GUARDERIA INFANTIL (1,2)
F. NÚMERO Y DEDICACIÓN DEL PERSONAL EDUCADOR A LA GUARDERÍA INFANTIL (1,2)

G. TITULACIÓ PERSONAL EDUCADOR (3)
G. TITULACIÓN PERSONAL EDUCADOR (3)

H. NOMBRE D'ALUMNES MATRICULATS I EXISTÈNCIA D'ALUMNES AMB DISCAPACITATS (1,2)
H. NÚMERO DE ALUMNOS MATRICULADOS Y EXISTENCIA DE ALUMNOS CON DISCAPACIDADES (1,2)

I. RÀTIO PERSONAL EDUCADOR ALUMNE (0.4)
I. RATIO PERSONAL EDUCADOR ALUMNO (0,4)

J. SERVICIS COMPLEMENTARIS (1,4)
J. SERVICIOS COMPLEMENTARIOS (1'4)
